“क़िस्मत का एक और छलावा ॰ ॰ ॰ बृज के बिना एक उम्र गुज़र गयी और भी गुज़र जाती मगर तीन महीने पहले, एक दिन अचानक गवालमंडी की हमारी गली में वे एक बार फिर अपनी पुरानी दहलीज पर आ खड़े हुए। यह वही घर था जो उनके पिता जस्टिस चावला ने हमारे विवाह पर उपहार दिया था। उसके गेट पर ‘बृज-रश्मि’ — हम दोनों के नाम की संगमरमर की शिला लगवा दी गई थी। वही घर का नाम भी था और हमारा पता भी! अब वहां उन्हें लगी मिली एक दूसरी शिला, ‘यूसुफ़ मंज़िल’। उनकी सोच तो यही थी कि मैं दुनिया में नहीं रही! वे मुझसे मिलने नहीं आये थे! बस सोचा लिया लाहौर तो देखना ही है, अपना पुराना घर भी देख लूं। यही तमन्ना उन्हें वहां खींच लाई।